
Р Е Ш Е Н И Е
№ РС-371-20-087
Днес, 29.07.2020г., в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл. 71, ал. 1, пР.  1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение на Комисията за противодействие на корупцията и отнемане на незаконно придобитото имущество (КПКОНПИ) № КИ-137 от 17.06.2020г. по сигнал с рег. № ЦУ01/С-371/12.06.2020г. обединен със сигнали с рег. № ЦУ01/9474/15.06.2020г. и № ЦУ01/С-385/22.06.2019 г. на КПКОНПИ към номера на първия регистриран сигнал.
Сигналът е насочен срещу Костадин Холянов – кмет на община Р. 
На първо място, в сигнала се съдържат твърдения за това, че през 2016 г. Община Р. е сключила договор за доставка на горива и смазочни материали чрез „пряко договаряне“ с „***“, чийто управител – П. М. е издал банково пълномощно на сина на кмета, с което го упълномощава да се разпорежда самостоятелно и без ограничения с парите в сметката на дружеството. На второ място в сигнала се твърди, че в общината са налице нарушения, свързани с ползването на дървесина, като в основата им е предложение на кмета на Община Р.  изх. № 61-00-159 от 17.12.2019 г. до Общински съвет – Р. и взетото въз основа на него решение, с което се създават предпоставки за облагодетелстване на определени юридически лица, в частност дружествата на двамата сина на кмета – „***“ ЕООД и „***“ ЕООД. Внесеното от кмета предложение е изготвено от главен специалист – лесничей Н. У., който е служител, като лицензиран лесовъд, в „***“ ЕООД, чийто едноличен собственик е синът на Холянов - Г. Х. На трето място, в сигнала се твърди, че по отношение заместник-кмета на Община Р. А. К.  е констатирано незаконно строителство от органите на ДНСК, които са дали 20-дневен срок на кмета Холянов да издаде заповед за доброволното премахване на незаконната постройка на назначения от него заместник-кмет, но той не е предприел действия в това отношение. На четвърто място, въз основа на Заповед №100/13.03.2018 г. на кмета на Община Р.  е проведен таен търг за продажба на стояща дървесина на корен, спечелен от „***“ ЕООД, представлявана от сина на кмета и съпругата му К. Х.  На пето място, на 12.04.2019 г. е подписан договор между Община Р. и „***“ ЕООД, след проведена обществена поръчка „Закриване и рекултивация на общинско депо за твърди битови отпадъци в ПИ №62004.4.284 на територията на гр.  Р., община Р.“, с цена над 1,121 млн. лева, без ДДС. Твърди се, че процесът на рекултивация обикновено протича в два етапа - технически и биологичен, според наредба на МОСВ за закриване на депа, но кметът Холянов и „***“ ЕООД спестяват техническата част и директно пристъпват към втория етап – биологичната рекултивация. По този начин се спестяват средства от бюджета на обществената поръчка, които обаче ще се заплатят от общината на фирмата-изпълнител. Същото дружество печели всички обществени поръчки за строителство на територията на Община Р., в това число участва като подизпълнител на БКС в сметоизвозването и на „***“ – в асфалтирането в района. В основата на всичко това е факта, че „***“ ЕООД строи личната къща на кмета Холянов, като в процеса участват и общински работници.
Към сигнала са приложени следните доказателства: Справка от Търговски регистър и Регистър на юридическите лица с нестопанска цел, копие на банково пълномощно от 20.06.2018г. между П. М. – управител на „***“ и Щ. К. Х. , писмо от Община Р. с изх. № 94-993/08.04.2020г., Решение № РД 25-61 от 20.01.2020г. за откриване на процедура за доставка на гориво, Предложение с изх. № 61-00-159/17.12.2019г. от Костадин Холянов относно допълване на годишен план за ползване на дървесина от Общинска горска територия, собственост на Община Р. за 2019г. и определяне на реда и начина за извършване на продажбата и начални тръжни цени по сортименти на дървесината добита от Общинска горска територия, собственост на Община Р. за 2019г., писмо от 07.04.2020г. на АДФИ, сигнално писмо до РИОСВ-П.  от 30.04.2020г. и писмо № 61-00-3/13.01.2020г. от кмета на Община Р.
Във връзка с твърденията в сигнала Комисията е изискала и получила с писмо вх. № ЦУ01/11460/07.07.2020г. на КПКОНПИ от председателя на Постоянна комисия за предотвратяване и установяване на конфликт на интереси при Общински съвет Р. следните заверени копия на документи: доказателства за служебното качество на Костадин Холянов, кмет на община Р. за мандати 2015-2019г. и 2019-2023г. – клетвени листи и подадени декларации по чл.12, ал. 1, т. 1, т. 2 и т. 3 от ЗПУКИ (отм.) и чл. 35, ал. 1 от ЗПКОНПИ; Договор от 06.07.2017г. с рег. № 26-525/06.07.2017г. на Община Р., Договор от 28.06.2019г. с рег. № 26-389/01.07.2019г. на Община Р., Договор от 02.07.2018г. с рег. № 26-468/02.07.2019г. на Община Р.; Предложение с изх. № 61-00-159/17.12.2019г. на Община Р. от Костадин Холянов до Общински съвет – Р. и Решение № 030/17.12.2019г. на Общински съвет – Р. във връзка с предложението; Трудов договор № 00123/15.11.2019г. на А. К.  – заместник-кмет на община Р.; Доклад на РДНСК-П.  с вх. № в ДНСК-С. ПЗ 409-05-123/11.05.2020г., ведно с цялостна документация във връзка с констатирано незаконно строителство на надстройка на съществуваща сграда „кафе-аперитив“, масивен навес и реализирано външно стълбище върху част от тротоар, извършено от А. К. , в това число и Заповед № РД-25-684/15.06.2020г. на кмета на община Р.; Договор за строителство № 26-275 от 12.04.2019г. Със същото писмо са постъпили и копия на документи за извършени плащания между Община Р. и „***“ във връзка със сключен договор за доставка на гориво.
Комисията служебно е събрала цялостна документация във връзка с процедура по обществена поръчка с предмет: „Доставка на дизелово гориво, бензин, моторни масла, спирачна течност, антифриз, течност за чистачки и грес” с възложител Община Р..
От председателя на Постоянна комисия за предотвратяване и установяване на конфликт на интереси при Общински съвет Р. е изискана и информация за това дали са издавани заповеди, разрешителни или други актове от кмета на община Р. в полза на „***“ ЕООД, „***“ ЕООД, „***“ ЕООД, „***“ ЕООД в периода от м. 06.2017г. до м. 06.2020 година.
От управителя на „***“ЕООД е изискана информация дали управляваното от него дружество е извършвало строително-монтажни работи в обекти, собственост на Костадин Холянов.
От директора на „***“ АД, офис гр.  В., е изискано и с писмо вх. № ЦУ01/11664/09.07.2020г. на КПКОНПИ е получено заверено копие на банково пълномощно от 20.06.2018г., с което П. И. М. , в качеството си на управител на „***“, упълномощава Щ. К. Х. .

Комисията служебно е извършила справки в Търговски регистър по партидата на посочените търговци „***“, „***“ ЕООД, „***“ ЕООД, „***“ЕООД и „***“ ЕООД. Извършена е справка в регистър НБД „Население“ и в регистър на сключените трудови договори към НОИ.

По реда на чл.72, ал.5 от ЗПКОНПИ, Костадин Холянов, кмет на община Р., е редовно уведомен и поканен на изслушване пред КПКОНПИ на 15.07.2020 г. Костадин Холянов не се явява, за него се яви адвокат П. А., редовно упълномощен, като представител на Костадин Холянов. На изслушването, обективирано в Протокол № 954/ 15.07.2020г., Антонов заяви от името на доверителя си, че Холянов не е бил в конфликт на интереси поради отсъствие на личен интерес и създаване на възможност за получаване на каквато и да е било облага, негова или на свързани с него лица. 

След изслушването, Костадин Холянов, чрез адв. А., с писма вх. № ЦУ01/12271/17.07.2020г. и вх. № ЦУ01/12398/20.07.2020г. на КПКОНПИ, е предоставил копия от следните доказателства: Договор за борсово посредничество от 29.02.2016г. № 004-02 и фактура към него; Поръчка-спецификация към договора за борсово посредничество; Борсов договор № 2328/08.04.2016г.; Допълнително споразумение към борсовия договор от 08.04.2016г.; Договор за наем от 06.04.2016г. между „***“ ЕООД и „***“; Писмо с искане за прекратяване на наемния договор; Допълнително споразумение за прекратяване на наемния договор; Два броя договори за продажба на светли горива от 01.04.2016г.; Свидетелство за регистрация на фискално устройство за бензиностанция; Договор от 19.04.2016г. за обслужване на електронна система с фискална памет; Извлечения от фискална памет; Протокол за демонтаж на фискална памет от 17.07.2019г.; Свидетелство за регистрация на фискално устройство от 18.07.2019г.; Договор от 18.07.2019г. за обслужване на електронна система с фискална памет; Заявление за одобряване на блок-система на ЕСФП; Два броя заповеди на кмета на община Р. от 12.05.2016г. и от 20.11.2019г.; 4 бр.  платежни нареждания в полза на „***“; Обяснение от Щ. К. Х. ; 5 бр.  договори за възлагане на сеч, сключени между Община Р. и „***“, ведно с допълнителни споразумения към тях; Договор между Община П. и „***“ за добив на дървесина; Извлечение от складовата програма на „***“ ЕООД за периода от 01.01.2020г. до 30.06.2020г.; Цялостна документация по изпълнение на договор от 19.04.2019г. между Община Р. и „***“ ЕООД; 2 бр.  писма от Общински съвет – Р.; Договор от 25.06.2019г. между Ц. Т. Х. и Р. И.Р.


От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:

Сигналът е подаден от лице с посочени три имена, ЕГН, адрес и телефон.
Костадин Холянов е избран за кмет на община Р. за мандати 2015-2019г. и 2019-2023г., видно от подписани клетвени листи от 12.11.2015г. и 14.11.2019г.
 В подадена декларация по чл. 12, т. 2 от ЗПУКИ /отм./ от 17.11.2015., Костадин Холянов е декларирал наличие на частен интерес към дейността на свързани с него лица по смисъла на §1, т.1 от ДР на ЗПУКИ /отм./, а именно „***“ ЕООД и ЕТ „***“. 
С декларация по чл. 12, т. 3 от ЗПУКИ (отм.) от 07.12.2015г. Холянов е декларирал, че ЕТ „***“ е заличен в Търговския регистър и че няма участие и не е управител на „***“ ЕООД.
С декларация по чл. 35, ал. 1, т. 1 от ЗПКОНПИ от 12.12.2019г. Холянов е декларирал, че не заема друга длъжност и не извършва дейност, която съгласно Конституцията или друг специален закон е несъвместима с положението му на лице, заемащо висша публична длъжност.
От извършена справка в Търговския регистър е видно, че „***“ с ЕИК *** е регистрирано на 29.02.2016г., като от тогава до 21.02.2020г. управител и едноличен собственик на капитала е бил П. И. М.  От 21.02.2020г. до настоящия момент управител и едноличен собственик на капитала е С. П. А.
От извършена справка в Търговския регистър е видно, че управител и едноличен собственик на капитала на „***“ ЕООД с ЕИК *** е Щ. К. Х. 
От извършена справка в Търговския регистър е видно, че управител и едноличен собственик на капитала на „***“ ЕООД с ЕИК *** е Г. К. Х. 
От извършена справка в Търговския регистър е видно, че управител и едноличен собственик на капитала на „***“ ЕООД с ЕИК *** е К. П. Х.
От извършена справка в Търговския регистър е видно, че управител и едноличен собственик на капитала на „***“ЕООД с ЕИК *** е К. Г. Ч.
От извършена справка в Търговския регистър е видно, че Костадин Холянов е бил управител и едноличен собственик на капитала на „***“ ЕООД с ЕИК *** от 18.05.2010г. до 17.11.2015г. На 17.11.2015г. Холянов е прехвърлил дружествения си дял на Ц. Т. Х., която до настоящия момент е управител и едноличен собственик на капитала на дружеството.

От направена справка в НБД „Население“ се установи, че Костадин Холянов е баща на Щ. К. Х.  и Г. К. Х. , К. П. Х. е съпруга на сина на Костадин Холянов – Щ. Х., а Ц. Т. Х. е съпруга на Костадин Холянов. От справката е видно още, че Костадин Холянов не се намира в роднински връзки с К. Г.Ч., П. И. М. , С.П. А. и А. К. .
От направена справка в регистъра на сключените трудови договори към НОИ е видно, че от 16.02.2015г. до 05.04.2016г. П. И. М.  е бил в трудово правоотношение с „***“ ЕООД.
От направена справка в регистъра на сключените трудови договори към НОИ е видно, че от 29.03.2017г. до 10.04.2017г. и от 10.01.2018г. до настоящия момент С. П. А. е в трудови правоотношения с „***“ ЕООД.
С Решение № РД-25-257 от 10.03.2016г., Костадин Холянов, в качеството си на възложител и кмет на Община Р. е открил процедура за възлагане на обществена поръчка с предмет: „Доставка на горива и консумативи за МПС, обслужващи нуждите на Община Р., изразяващи се в следното: „Доставка на дизелово гориво, бензин, моторни масла, спирачна течност, антифриз, течност за чистачки и грес” с възложител Община Р.“ със срок на доставката – 4 години.
На 29.02.2016г. е сключен Договор за борсово представителство № 004-02 между „***“ като доверител и „***“ ЕООД като довереник, по силата на който доверителят възлага, а довереникът приема да сключва на „***“ АД чрез оторизиран свой брокер от свое име и за сметка на доверителя сделки по покупко-продажба на стоки, посочени от доверителя.
На 08.03.2016г. е сключен Договор за борсово представителство № 26-164/08.03.2016г. между Община Р. като доверител и „***“ ООД като довереник, по силата на който доверителят възлага, а довереникът приема да сключва на „***“ АД чрез оторизиран свой брокер от свое име и за сметка на доверителя сделки по покупко-продажба на стоки, посочени от доверителя.
На 06.04.2016г. е сключен договор за наем между „***“ ЕООД като наемодател и „***“ като наемател, по силата на който наемодателят предоставя на наемателя за временно ползване клетки от хоризонтален двустенен четирисекционен V=30 съд от модулна станция за светли горива с резервоари, заедно с Нивомерна система и ЕСФП и колонка към тях модел SK 7002/4/2/4 със срок на действие до 15.04.2020 година. Договорът е прекратен с допълнително споразумение от 29.01.2020 година.
На 08.04.2016г. е сключен борсов договор № 2328/08.04.2016г. за покупко-продажба на стоки чрез посредничеството на членовете на „***“ АД между Община Р., представлявана от Костадин Холянов – кмет, чрез члена на борсата „***“ ООД  и „***“, представлявано от П. М. – управител, чрез члена на борсата „***“ ЕООД за закупуване на автомобилен бензин А95Н, дизелово моторно гориво и гориво-смазочни материали на обща стойност с ДДС 432 200 лв. за срок от 4 години, считано от 01.06.2016 година. Договорът е подписан от Х.Ц. – лицензиран брокер и представител на продавача и Д. Д. – лицензиран брокер и представител на купувача.
На 18.04.2016г. е сключено допълнително споразумение към борсов договор № 2328/08.04.2016г., с което се изменя началната дата на действие на договора от 01.06.2016г. на 19.04.2016 година.
От събраните по преписката материали е видно, че на 20.06.2018г. П. И. М. , в качеството си на управител на „***“, упълномощава с банково пълномощно сина на Костадин Холянов – Щ. К. Х.  да извършва разпоредителни действия със средствата от сметките на дружеството „самостоятелно, без ограничение“.

С писмо вх. № ЦУ01/11460/07.07.2020г. на КПКОНПИ са представени копия на следните платежни документи, с които Община Р. заплаща суми на „***“ във връзка със сключен борсов договор № 2328/08.04.2016г.; Платежно нареждане от 11.02.2020 г.; Платежно нареждане от 18.03.2019 г.;Платежно нареждане от 13.05.2019 г.;Платежно нареждане от 28.06.2019 г.; Платежно нареждане от 19.07.2019 г.;Платежно нареждане от 12.08.2019 г.; Платежно нареждане от 17.09.2019 г.;Платежно нареждане от 15.10.2019 г.;Платежно нареждане от 22.11.2019 г.;Платежно нареждане от 21.01.2020 г.; Платежно нареждане от 07.03.2018 г.; Платежно нареждане от 13.04.2018 г.;Платежно нареждане от 26.04.2018 г.;Платежно нареждане от 22.05.2018 г.;Платежно нареждане от 29.06.2018 г.;Платежно нареждане от 24.07.2018 г.; Платежно нареждане от 25.09.2018 г.; Платежно нареждане от 28.09.2018 г.; Платежно нареждане от 16.11.2018 г.; Платежно нареждане от 12.12.2018 г. по фактури № 415, 416, 417, 420, 333, 334/2018г.; Платежно нареждане от 12.12.2018 г. по фактура № 237/30.11.2018; Платежно нареждане от 10.12.2018 г.;Платежно нареждане от 18.01.2019 г.;Платежно нареждане от 2017г. по фактури № 101, 123, 125/31.01.2017г., Протокол за прихващане на вземанията и задълженията между Община Р. и „***“ от 07.04.2017г.; Разходен касов ордер № 260/28.04.2017г.;Платежно нареждане от 03.07.2017г.; Платежно нареждане от 18.07.2017г.; Платежно нареждане от 24.08.2017г.; Платежно нареждане от 13.10.2017г.;Платежно нареждане от 12.12.2017г.;Платежно нареждане от 26.01.2018г.;Платежно нареждане от 09.02.2018г.;Платежно нареждане от 14.10.2016г.;Платежно нареждане от 03.10.2016г.;Платежно нареждане от 27.10.2016г.;Платежно нареждане от 15.07.2016г.;Платежно нареждане от м.12.2016г. по фактури № 1000000056/30.09.2016г., № 1000000068/31.10.2016г., № 1000000069/31.10.2016г.;Платежно нареждане от 06.12.2016г;Платежно нареждане от 01.01.2017г.; Платежно нареждане от 02.03.2017г.;
На основание чл. 45, ал. 1 от АПК, с протокол от 09.07.2020г., от Костадин Холянов, в качеството му на страна в административното производство, са снети обяснения във връзка с горепосочените документи за извършени плащания.
Видно от самия протокол, Холянов заявява, че от горепосочените платежни документи в полза на „***“ е подписал Платежно нареждане от 13.05.2019 г., Платежно нареждане от 19.07.2019 г., Платежно нареждане от 22.11.2019 г., Протокол за прихващане на вземанията и задълженията между Община Р. и „***“ от 07.04.2017г.; Платежно нареждане от 18.07.2017г.; Платежно нареждане от 24.08.2017г., Платежно нареждане от 13.10.2017г., Платежно нареждане от 26.01.2018г., Платежно нареждане от 14.10.2016г., Платежно нареждане от 27.10.2016г., Платежно нареждане от 15.07.2016г. и Платежно нареждане от 02.03.2017г.
С допълнително споразумение от 28.01.2020г. към борсов договор № 2328/08.04.2016г., същият е прекратен. Допълнителното споразумение е подписано от Костадин Холянов, в качеството му на доверител и кмет на община Р., и от П. М., в качеството му на довереник и управител на „***“.

На 13.06.2016г. е сключен договор № 26-426/13.06.2016г. между Община Р. и „***“, по силата на който на посоченото търговско дружество се възлага срещу възнаграждение да извърши „Сеч, разкройване и разтрупване на асортименти по БДС, извоз до временен склад, кубиране и рампиране на отсечена дървесина в обект № 1, позиция 1601, отдели 273, подотдел „Ж,С,Т,У“ от ЛФ-2016г. в горски фонд на Община Р.“. Договорът е подписан от Костадин Холянов, в качеството му на възложител и кмет на община Р.
На 28.12.2016г. е сключено допълнително споразумение към договор № 26-426/13.06.2016г., с което е продължен срокът на договора до 31.05.2017г. Същото е подписано от Костадин Холянов, в качеството му на кмет на община Р.
На 20.03.2017г. е сключено допълнително споразумение към договор № 26-426/13.06.2016г., с което е продължен срокът на договора до 20.07.2017г. Същото е подписано от Костадин Холянов, в качеството му на кмет на община Р.
На 22.03.2017г. е сключен договор № 26-271/22.03.2017г. между Община Р. и „***“, по силата на който на посоченото търговско дружество се възлага срещу възнаграждение да извърши „Сеч в горски насаждения, разкройване на сортименти по БДС, извоз до временен склад и рампиране на маркирана дървесина в териториалния обхват на дейност на Община Р.“. Договорът е подписан от Костадин Холянов, в качеството му на възложител и кмет на община Р.
На 28.04.2017г. е сключен договор № 26-353/28.04.2017г. между Община Р. и „***“, по силата на който на посоченото търговско дружество се възлага срещу възнаграждение да извърши „Сеч в горски насаждения, разкройване на сортименти по БДС, извоз до временен склад и рампиране на маркирана дървесина в териториалния обхват на дейност на Община Р.“. Договорът е подписан от Костадин Холянов, в качеството му на възложител и кмет на община Р.
На 05.05.2017г. е сключен договор № 26-368/05.05.2017г. между Община Р. и „***“, по силата на който на посоченото търговско дружество се възлага срещу възнаграждение да извърши „Сеч в горски насаждения, разкройване на сортименти по БДС, извоз до временен склад и рампиране на маркирана дървесина в териториалния обхват на дейност на Община Р.“. Договорът е подписан от Костадин Холянов, в качеството му на възложител и кмет на община Р.
На 28.12.2018 е сключено допълнително споразумение към договор № 26-368/05.05.2017г., с което се удължава срокът на действие на договора до 31.12.2019г. Същото е подписано от Костадин Холянов, в качеството му на кмет на община Р.

На 30.11.2017г. е сключен договор № 26-842/30.11.2017г. между Община Р. и „***“, по силата на който на посоченото търговско дружество се възлага срещу възнаграждение да извърши „Сеч в горски насаждения, разкройване на сортименти по БДС, извоз до временен склад и рампиране на маркирана дървесина, пострадала от нападение на върхов корояд, в териториалния обхват на дейност на Община Р.“. Договорът е подписан от Костадин Холянов, в качеството му на възложител и кмет на община Р.
На 27.03.2018г. е сключено допълнително споразумение към договор № 26-842/30.11.2017г. Същото е подписано от Костадин Холянов, в качеството му на кмет на община Р.


На 06.07.2017г. е сключен договор за дарение с рег. № 26-525/06.07.2017г. на Община Р. между „***“ ЕООД, представлявано от Г. К. Х.  и Община Р., представлявана Костадин Холянов, с който дружеството дарява сумата от 500 лева на Община Р., като дареният се задължава да изразходва дарените средства за празника на града.
На 02.07.2018г. е сключен договор за дарение с рег. № 26-468/02.07.2019г. на Община Р. между „***“ ЕООД, представлявано от Щ. К. Х.  и Община Р., представлявана Костадин Холянов, с който дружеството дарява сумата от 600 лева на Община Р., като дареният се задължава да изразходва дарените средства за празника на града.  
На 28.06.2019г. е сключен договор за дарение с рег. № 26-389/01.07.2019г. на Община Р. между „***“ ЕООД, представлявано от Г. К. Х.  и Община Р., представлявана Костадин Холянов, с който дружеството дарява сумата от 1000 лева на Община Р., като дареният се задължава да изразходва дарените средства за празника на града.
От писмо с вх. № ЦУ01/11460/07.07.2020г. на КПКОНПИ от Председателя на Постоянна комисия за предотвратяване и установяване на конфликт на интереси при Общински съвет Р. е видно, че за периода от м. 06.2017г. до м. 06.2020г. не са сключвани други договори между Община Р. и „***“ ЕООД и между общината и „***“ ЕООД. Със същото писмо Комисията е уведомена, че Община Р. не е сключвала договори с „***“ ЕООД.

На 17.12.2019г. Костадин Холянов внася в Общински съвет – Р. предложение с изх. № 61-00-159/17.12.2019г. на Община Р. относно допълване на годишен план за ползване на дървесина от Общинска горска територия, собственост на Община Р. за 2019г. и определяне на реда и начина за извършване на продажбата и начални тръжни цени по сортименти на дървесината добита от Общинска горска територия, собственост на Община Р. за 2019г.
На 17.12.2019г., с Протокол № 03 е взето Решение № 030 на Общински съвет – Р., с което е прието ползване на дървесина от Общинска горска територия, собственост на Община Р. за 2019г. да се осъществи чрез продажба на стояща дървесина на корен чрез търг с тайно наддаване по реда на Наредба за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти. С решението са прието и началните тръжни цени за продажбата на корен на количества дървесина по категории, сортименти и дървесни видове за 2019г.

На 15.11.2019г. Костадин Холянов, в качеството си на кмет на община Р. е сключил трудов договор № 00123/15.11.2019г. с А. К. , по силата на който последният е назначен на длъжност заместник-кмет на община Р. до изтичане на мандата на кмета. 
 На 27.11.2019г., със Заповед № РД-25-1509/27.11.2019г. на кмета на община Р., А. К. е определен като заместник-кмет да ръководи, организира, координира и контролира дейностите в следните сфери: строителство, екология и озеленяване, безопасност на движението, обществен ред и сигурност, етнически въпроси, стопански дейности (упражнява контрол върху общинското ВиК дружество).
След извършена проверка от Община Р., въз основа на писмо с изх. № ПЗ-409-01-067/13.03.2020г. на ДНСК, е установено с Констативен акт № 1/21.04.2020г., че е извършено незаконно строителство на надстройка над съществуваща сграда „Кафе аперитив“ и масивен навес. Видно от Нотариален акт от 21.05.2006г. и договор за продажба № 17/2007г., обектът е собственост на А. К. 
 На 15.06.2020г. Костадин Холянов е издал Заповед № РД-25-684/15.06.2020г. за премахване на незаконен строеж по смисъла на чл. 225, ал. 2, т. 2 от ЗУТ в обект, собственост на А. К. 
 На 12.04.2019г., Костадин Холянов е сключил договор за строителство № 26-275/12.04.2019г. с „***“ЕООД за изпълнение на строително-монтажни работи на обект „Закриване и рекултивация на общинско депо за твърди битови отпадъци в ПИ № 62004.4.284 на територията на гр.  Р., община Р.“.

С писмо, вх. № ЦУ01/12314/17.07.2020г. на КПКОНПИ, управителят на „***“ЕООД е уведомил Комисията, че управляваното от него дружество не е извършвало строително-монтажни работи в обекти, собственост на Костадин Холянов.
С писма с вх. № ЦУ01/11460/07.07.2020г. и № ЦУ01/12271/17.07.2020г. на КПКОНПИ от председателя на Постоянна комисия за предотвратяване и установяване на конфликт на интереси при Общински съвет Р., Комисията за противодействие на корупцията и отнемане на незаконно придобитото имущество е уведомена, че не са издавани заповеди, разрешителни или други актове от кмета на община Р. в полза на Кос-Хол“ ЕООД, „***“ ЕООД, „***“ ЕООД, „***“ ЕООД, както и не са сключвани договори между Община Р. и посочените търговски дружества, в периода от м. 06.2017г. до м. 06.2020 година.



При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

Конфликтът на интереси е административно нарушение и спрямо него следва да се вземе предвид принципът на чл. 3, ал. 1 от Закона за административните нарушения и наказания и приложение да намери законът, който е бил в сила по време на извършването на нарушението. 
В конкретния случай това означава, че спрямо една част от твърденията в сигнала, извършени до 23.01.2018 г. , следва да се приложи ЗПУКИ (отм.), а за другата част след 23.01.2018 г., следва да се приложени ЗПКОНПИ. 
За да е осъществен конфликт на интереси по смисъла на чл. 2 от ЗПУКИ (отм.), респ. чл. 52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респ. лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал. 3 от ЗПУКИ(отм.), респ. чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност, респ. лице, заемащо висша публична длъжност или за свързани с него лице, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Костадин Холянов, в качеството му на кмет на община Р. е лице, заемало публична длъжност по чл. 3, т. 8 от ЗПУКИ /отм./ и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, поради което, компетентна да се произнесе относно наличието или липсата на конфликт на интереси е КПКОНПИ.
Обстоятелството, че Костадин Холянов е баща на Щ. К. Х.  (управител и едноличен собственик на капитала на „***“ ЕООД и упълномощено лице от управителя на „***“) и на Г. К. Х.  (управител и едноличен собственик на капитала „***“ ЕООД) обуславя свързаност между Костадинов Холянов, Щ. Х.  и Г. Х. , по смисъла на §1, т. 1 от ДР на ЗПУКИ (отм.), респ. §1, т.15, буква „а“ от ДР на ЗПКОНПИ.
От направена справка в НБД „Население“ се установява, че Костадин Холянов е в роднинска връзка по сватовство с К. П. Х., която е съпруга на Щ. Х., което от своя страна обуславя свързаност между Костадин Холянов и К. П. по смисъла на §1, т. 1 от ДР на ЗПУКИ (отм.), респ. §1, т.15, буква „а“ от ДР на ЗПКОНПИ.

От значение за установяване или неустановяване на конфликт на интереси е конкретно поведение на лицето, заемащо публична длъжност, респ. висша публична длъжност, при изпълнение на правомощията му по служба, както и дали това поведение е в частен интерес - негов или на свързано с него лице.
Разпоредбата на чл. 58, изр. първо предл. четвърто от ЗПКОНПИ предвижда, че лице, заемащо висша публична длъжност, няма право да участва в издаването или постановяването на актове в частен интерес. Съгласно чл. 58, изр. второ от ЗПКОНПИ такова лице няма право да сключва договори или да извършва други дейности в частен интерес при изпълнение на правомощията или задълженията си по служба.
Съгласно съдебната практика по прилагането на чл. 8 от ЗПУКИ (отм.), възпроизведен в действащия чл. 58 от ЗПКОНПИ, в понятието "акт" по смисъла на нормата следва да се влага максимално широко съдържание, доколкото адресати на забраната по чл. 8 от ЗПУКИ(отм.) и чл. 58 от ЗПКОНПИ са всички категории публични длъжности по чл. 3 от ЗПУКИ, респ. висши публични длъжности по чл. 6, ал. 1 от ЗПКОНПИ със специфичните им правомощия. Законодателят също не е ограничил приложното поле на нормата единствено до административните актове.
Костадин Холянов, в качеството си на кмет на община Р., е упражнил правомощия по служба, като е подписал Платежно нареждане от 13.05.2019 г., Платежно нареждане от 19.07.2019 г. и Платежно нареждане от 22.11.2019г. в полза на „***“. По този начин Холянов е издал актове в частен интерес на своя син и свързано с него лице по смисъла на §1, т.15, буква „а“ от ДР на ЗПКОНПИ - Щ. Х. , който от своя страна, видно от банково пълномощно от 20.06.2018г. е упълномощен от управителя и едноличен собственик на капитала на „***“ да извършва разпоредителни действия със средствата от сметките на дружеството „самостоятелно, без ограничение“. 
Посочените правомощия са упражнени в нарушение на разпоредбата на чл. 58, изр. първо, предл. четвърто от ЗПКОНПИ.
До извода, че е налице частен интерес за свързаното с Костадин Холянов лице,  се стига вследствие на следните обстоятелства, предопределящи съмнение в безпристрастността и обективността на Холянов по отношение на упражнените от него правомощия по служба: 
1. По отношение на свързаността между Костадин Холянов и Щ. К. Х.  се установи, че същите са в родствена връзка баща-син.
2. „***“ е регистрирано 9 дни преди откритата с Решение № РД-25-257 от 10.03.2016г. от Костадин Холянов процедура за възлагане на обществена поръчка с предмет: „Доставка на горива и консумативи за МПС, обслужващи нуждите на Община Р., изразяващи се в следното: „Доставка на дизелово гориво, бензин, моторни масла, спирачна течност, антифриз, течност за чистачки и грес”. Дружеството е регистрирано с управител и едноличен собственик на капитала П. И. М. , който видно от справка в регистъра на сключените трудови договори към НОИ, в предишен период е бил служител в „***“ ЕООД, собственост на Щ. Х. .
3. На 08.04.2016г. е сключен борсов договор № 2328/08.04.2016г., по силата на който е договорено Община Р. да купува от „***“ автомобилен бензин А95Н, дизелово моторно гориво и гориво-смазочни материали на обща стойност с ДДС 432 200 лв. за срок от 4 години. 
Два дни по-рано, на 06.04.2016г., „***“ сключва  договор за наем с „***“ ЕООД като наемодател, по силата на който наемодателят предоставя на „***“ за временно ползване клетки от хоризонтален двустенен четирисекционен V=30 съд от модулна станция за светли горива с резервоари, заедно с Нивомерна система и ЕСФП и колонка към тях модел SK 7002/4/2/4. Срокът на действие на договора за наем съвпада  със срока на действие на сключения борсов договор № 2328/08.04.2016г. – 4 години. По този начин „***“ ЕООД си е осигурило необходимото за сключването на договора за доставка на горива налично оборудване от дружеството на Щ. Х.  „***“ ЕООД конкретно за периода на действие на договора.
4. На по-късен етап, управителят на „***“ упълномощава именно Щ. Х.  за едно единствено правомощие - да се разпорежда със сметките на дружеството самостоятелно и без ограничения. 
Вследствие на установените по-горе факти и на така извършеното упълномощаване, по несъмнен начин може да се заключи, че целта е била изплащаните от Община Р. суми на „***“ ЕООД по сключения от 08.04.2016г. договор  формално да постъпват в полза на „***“, но в същото време синът на кмета на общината - Щ. Х., е имал свободата да се разпорежда без ограничения с тях.
От друга страна, изброените обстоятелства сочат, че интересът на „***“  ЕООД да получава парични средства по договора за доставка на горива съвпада с частния интерес на Щ. Х.  самостоятелно да оперира със същите суми.

Костадин Холянов, в качеството му на кмет на община Р., е упражнил правомощия по служба, като на 28.12.2018г. е подписал допълнително споразумение към договор № 26-368/05.05.2017г. между Община Р. и „***“, с което се удължава срокът на действие на договора до 31.12.2019г., в частен интерес на своя син и свързано с него лице по смисъла на §1, т.15, буква „а“ от ДР на ЗПКОНПИ - Щ. Х.  – упълномощен от управителя на „***“ да извършва разпоредителни действия със средствата от сметките на дружеството „самостоятелно, без ограничение“. 
Посоченото правомощие е упражнено в нарушение на разпоредбата на чл. 58, изр. второ, предл. първо от ЗПКОНПИ.
Продължаването на срока на договора води до увеличаване доходите на дружеството, тъй като се дава възможност то да продължи своята дейност с още една година, съгласно предмета на договора. Доходите, реализирани от дружеството неминуемо рефлектират и в патримониума на свързаното с Костадин Холянов лице – Щ. К. Х. – пълномощник на управителя на „***“. Облагата се изразява във възможността на свързаното лице да получи доход в пари. Наличието на облага води до наличие на частен интерес, а от там и до конфликт на интереси.
В резултат на тези действия, извършени от Костадин Холянов, е реализирана нематериална облага по смисъла на чл. 54 от ЗПКОНПИ под формата на помощ и подкрепа за свързаното с него лице Щ. Х. , действащ като пълномощник на управителя и едноличен собственик на капитала на „***“.
Налице е и материална облага за свързаното с кмета Холянов лице по смисъла на §1, т.15, буква „а“ от ДР на ЗПКОНПИ - Щ. К. Х. , изразяваща се в доход в пари, в резултат на подписаните от Костадин Холянов платежни нареждания от 13.05.2019г., 19.07.2019 г. и 22.11.2019г, в общ размер на 37157,97 лева
Нарушението на разпоредбата на чл. 58, изр. първо, предл. четвърто от ЗПКОНПИ е извършено чрез действия на 13.05.2019г., 19.07.2019 г., 22.11.2019г. а нарушението по чл. 58, изр. второ, предл. първо от ЗПКОНПИ е извършено на 28.12.2018 година.
Установените от Комисията нарушения на чл. 58, изр. първо, предл. четвърто и чл. 58, изр. второ, предложение първо от ЗПКОНПИ налага реализиране на предвидените санкционни последици, наложени при преценка характера и тежестта на нарушенията, личността на нарушителя и общественото въздействие на нарушенията, както и отнемане по чл. 81 от ЗПКОНПИ.  
На основание чл. 81, ал. 1 от ЗПКОНПИ на отнемане в полза на Община Р. подлежи сума в размер на 289,90 лева, представляваща получените дневни възнаграждения за 13.05.2019г., 19.07.2019 г., 22.11.2019г. – дните, в които Костадин Холянов, в качеството му на кмет на община Р. е подписал посочените по-горе платежни нареждания от същите дати, в полза на свързаното с него лице по смисъла на  §1, т.15, буква „а“ от ДР на ЗПКОНПИ -  Щ. Х. , пълномощник на управителя и едноличен собственик на капитала на „***“.
На основание чл. 81, ал. 2 от ЗПКОНПИ на отнемане в полза на държавата подлежи сума в размер на 37157,97 лева, представляваща материална облага, реализирана в резултат на конфликта на интереси.


Съгласно чл. 44, ал. 1, т. 1, т. 5 и т.15 от Закона за местното самоуправление и местната администрация , кметът на общината ръководи цялата изпълнителна дейност на общината, организира изпълнението на общинския бюджет и представлява общината пред физически и юридически лица. 
В хода на производството се установи, че Костадин Холянов, в качеството му на кмет на община Р., е упражнил свои правомощия по служба, като е подписал Решение № РД-25-257 от 10.03.2016г., Договор за борсово представителство № 26-164/08.03.2016г., договор № 26-426/13.06.2016г., допълнително споразумение от 28.12.2016г. към договор № 26-426/13.06.2016г., допълнително споразумение от 20.03.2017г. към договор № 26-426/13.06.2016г., договор № 26-271/22.03.2017г., договор № 26-353/28.04.2017г., договор № 26-368/05.05.2017г., Протокол за прихващане на вземанията и задълженията между Община Р. и „***“ от 07.04.2017г.; Платежни нареждания от 15.07.2016г., 14.10.2016г., 27.10.2016г. и 02.03.2017г. в полза на „***“.
Разпоредбата на чл. 73 ЗПКОНПИ регламентира сроковете, в които следва да се образува административно производство за установяване на конфликт на интереси. Съгласно чл. 73 от ЗПКОНПИ производството за установяване на конфликт на интереси се образува не по-късно от три години от извършване на нарушението.
Следователно от датата на упражняване на последното от горепосочените правомощия – 05.05.2017г., до подаване на разглеждания сигнал от 12.06.2020г. на КПКОНПИ са изминали над 3 години, което е основание за прекратяване на производството в тази му част.

От събраните по преписката доказателства се установи, че Костадин Холянов, в качеството му на кмет на община Р., е упражнил свои правомощия по служба, като е подписал договор № 26-842/30.11.2017г., допълнително споразумение от 27.03.2018г. към договор № 26-842/30.11.2017г., с „***“, Платежни нареждания от 18.07.2017г., 24.08.2017г. и 13.10.2017г., в полза на „***“. Упражнените правомощия от Холянов не са в частен интерес - негов или на свързано с него лице, предвид обстоятелството, че от една страна същите са извършени преди 20.06.2018г. - датата на упълномощаване на неговия син от управителя на „***“, а от друга страна поради това, че липсва свързаност по смисъла на §1, т. 1 от ДР на ЗПУКИ (отм.), съотв. §1, т.15 от ДР на ЗПКОНПИ между него и управителя и едноличен собственик на капитала на „***“ към датите на упражнените правомощия. – П. И. М. .  

Холянов е подписал и допълнително споразумение от 28.01.2020г. към борсов договор № 2328/08.04.2016г., с което договорът се прекратява, при липса на частен интерес, тъй като самото прекратяване не води до реализиране на облага или до избягване на санкции за Холянов или за свързано с него лице.

Отделно от това се установи, че Костадин Холянов е подписал договори за дарение с рег. № 26-525/06.07.2017г. и рег. № 26-389/01.07.2019г. с „***“, както и договор за дарение с рег. № 26-468/02.07.2019г. на Община Р. с „***“ ЕООД, отново при липса на частен интерес за Холянов или за свързано с него лице. 
Това е така, тъй като макар и управителите и еднолични собственици на капитала на „***“ ЕООД и „****“ ЕООД да са свързани с Костадин Холянов лица по смисъла §1, т. 1 от ДР на ЗПУКИ (отм.), респ. §1, т.15, буква „а“ от ДР на ЗПКОНПИ, по своята същност дарението е едностранен договор, по силата на който дарителят отстъпва веднага и безвъзмездно нещо на надарения. В настоящия случай надарена е Община Р. като юридическо лице, а не Холянов в лично качество. По силата на договорите за дарение, дарителите безвъзмездно прехвърлят собственост или друго право, а надареният единствено дава своето съгласие за получаване на това право.  Холянов е подписал посочените договори единствено в качеството му на представляващ Община Р..
Гореизложеното води до извода, че при сключването на посочените договори за дарение не е била налице реална възможност за настъпване на облага както за Холянов, така и за свързаните с него лица.

Костадин Холянов, в качеството му на кмет на община Р., е упражнил свое правомощие по служба, като на 17.12.2019г. е внесъл в Общински съвет – Р. предложение с изх. № 61-00-159/17.12.2019г. на Община Р. относно допълване на годишен план за ползване на дървесина от Общинска горска територия, собственост на Община Р. за 2019г. и определяне на реда и начина за извършване на продажбата и начални тръжни цени по сортименти на дървесината добита от Общинска горска територия, собственост на Община Р. за 2019 година. 
Упражненото правомощие е при липса на частен интерес за Холянов или за свързано с него лице, поради факта, че то е принципно и не касае конкретни лица, а освен това в хода на административното производство не се установи Община Р. да е сключвала договори за продажба на дървесина със свързани с Холянов търговци, както и да са издавани заповеди, разрешителни или други актове от кмета на общината, касаещи ползване или продажба на дървесина, по отношение на свързани с него лица.

В хода на административното производство се установи, че Костадин Холянов, в качеството му на кмет на община Р., е упражнил правомощие по служба, като е издал Заповед № РД-25-684/15.06.2020г. за премахване на незаконен строеж по смисъла на чл. 225, ал. 2, т. 2 от ЗУТ в обект, собственост на заместник-кмета на общината А. К. , при липса на частен интерес.
Това е така, тъй като упражненото правомощие е в изпълнение на дадено задължително предписание от РДНСК и води единствено до неблагоприятни последици за Кожухаров, като издадената заповед обективно не би могла да доведе до реална възможност за настъпване на облага както за него, така и за Холянов.

Костадин Холянов, в качеството му на кмет и представляващ Община Р., е упражнил свое правомощие по служба, като на 12.04.2019г., е сключил договор за строителство № 26-275/12.04.2019г. с „***“ЕООД за изпълнение на строително-монтажни работи на обект „Закриване и рекултивация на общинско депо за твърди битови отпадъци в ПИ № 62004.4.284 на територията на гр.  Р., община Р.“, при липсата на частен интерес. 
Това е така, тъй като от една страна не са налице роднински връзки между Холянов и управителя и едноличен собственик на капитала на „***“ЕООД – К. Ч., а от друга страна, в хода на производството се установи, че същите лица не са имали договорни отношения помежду си, което изключва и свързаността по §1, т. 15, б. „б“ от ДР на ЗПКОНПИ.

От казаното по-горе следва, че са налице две от предпоставките за „конфликт на интереси“ по отношение на Костадин Холянов като кмет на община Р. – лице, заемащо висша публична длъжност и упражнени от същото правомощия по служба. Не е налице обаче третата предпоставка – наличието на частен интерес от упражнените от него правомощия.
Липсата на частен интерес от упражнените правомощия по служба води и до липсата на конфликт на интереси.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74 от ЗПКОНПИ, чл.171, чл.81, ал.1 и ал.2 от ЗПКОНПИ, чл.73 от ЗПКОНПИ 

                                                   РЕШИ:
УСТАНОВЯВА конфликт на интереси по отношение на Костадин Холянов с ЕГН ***, кмет на община Р., и в това му качество лице, заемащо висша публична длъжност, по чл. 6, ал. 1, т. 32 от ЗПКОНПИ за това, че e подписал платежни нареждания от 13.05.2019г., 19.07.2019 г. и 22.11.2019г. в частен интерес на свързаното с него лице по смисъла на §1, т.15, буква „а“ от ДР на ЗПКОНПИ -  Щ. Х. , в нарушение на разпоредбата на чл. 58, изр. първо предл. четвърто от ЗПКОНПИ. 

НАЛАГА: глоба в размер на 5000 (пет хиляди) лв. на Костадин Холянов, ЕГН ***, кмет на община Р., с постоянен адрес ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на  чл. 58, изр. първо, предл. четвърто от ЗПКОНПИ, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  
УСТАНОВЯВА конфликт на интереси по отношение на Костадин Холянов с ЕГН ***, кмет на община Р., и в това му качество лице, заемащо висша публична длъжност, по чл. 6, ал. 1, т. 32 от ЗПКОНПИ, за това, че e подписал допълнително споразумение от 28.12.2018г. към договор № 26-368/05.05.2017г. в частен интерес на свързаното с него лице по смисъла на §1, т.15, буква „а“ от ДР на ЗПКОНПИ -  Щ. Х. , в нарушение на разпоредбата на чл. 58, изр. второ, предл. първо от ЗПКОНПИ. 

НАЛАГА: глоба в размер на 5000 (пет хиляди) лв. на Костадин Холянов, ЕГН ***, кмет на община Р., с постоянен адрес ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на  чл. 58, изр. второ, предл. първо от ЗПКОНПИ, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  
ОТНЕМА в полза на Община Р. от Костадин Холянов, ЕГН ***, с постоянен адрес ***, сума в размер на 289,90 лева. (двеста осемдесет и девет лева и деветдесет стотинки), представляваща дневни възнаграждения за 13.05.2019г., 19.07.2019 г., 22.11.2019г., получени от деянието, породило конфликт на интереси, на основание чл. 81, ал. 1 от ЗПКОНПИ.

ОТНЕМА в полза на държавата от Костадин Холянов, ЕГН ***, с постоянен адрес ***, сума в размер на 37157,97 лева (тридесет и седем хиляди сто петдесет и седем лева и деветдесет и седем стотинки), представляваща материална облага, реализирана от свързаното с Костадин Холянов лице -  Щ. К. Х. .


НЕ УСТАНОВЯВА конфликт на интереси по отношение на Костадин Холянов с ЕГН ***, кмет на община Р., и в това му качество лице, заемало публична длъжност, по чл. 3, т. 8 от ЗПУКИ /отм./ и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ във връзка с подписване на договор № 26-842/30.11.2017г., допълнително споразумение от 27.03.2018г. към договор № 26-842/30.11.2017г., Платежни нареждания от 18.07.2017г., 24.08.2017г. и 13.10.2017г., договори за дарение с рег. № 26-525/06.07.2017г., рег. № 26-389/01.07.2019г. и рег. № 26-468/02.07.2019г. на Община Р., внасяне на предложение с изх. № 61-00-159/17.12.2019г. на Община Р., Заповед № РД-25-684/15.06.2020г. и договор № 26-275/12.04.2019г., поради липса на частен интерес.

ПРЕКРАТЯВА производството по сигнал с рег. № ЦУ01/С-371/12.06.2020г. на КПКОНПИ срещу Костадин Холянов с ЕГН ***, кмет на община Р., в останалата му част.

Сумата, посочена в настоящото решение, в размер на 47447,87 лева (четиридесет и седем хиляди четиристотин четиридесет и седем лева и осемдесет и седем стотинки), следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в 7-дневен срок, считано от датата на уведомяване за решението, можете да заплатите доброволно сумата от 47447,87 лева (четиридесет и седем хиляди четиристотин четиридесет и седем лева и осемдесет и седем стотинки) по горепосочената банкова сметка.
На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд – П., по реда на Административнопроцесуалния кодекс, в 14-дневен срок от съобщаването му.	
Препис от решението да се изпрати на Окръжна прокуратура П., с оглед преценка за реализиране на правомощията по чл. 76, ал. 2 от ЗПКОНПИ в частта, в която не е установен конфликт на интереси и в която производството е прекратено.
Препис от решението да се изпрати на Костадин Холянов – кмет на община Р., на основание чл. 75, т. 1 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
КОМИСИЯ:

	ПРЕДСЕДАТЕЛ: …………………/п/………………... /СОТИР ЦАЦАРОВ/

	ЗАМЕСТНИК – ПРЕДСЕДАТЕЛ: …………/п/……. /АНТОН СЛАВЧЕВ/ 

	ЧЛЕН:…………………/п/……………………... /АНТОАНЕТА ЦОНКОВА/

	ЧЛЕН:…………/………/п/.…...……………………....... /ПЛАМЕН ЙОЦОВ/

	ЧЛЕН:…………………/п/…………………………… /СИЛВИЯ КЪДРЕВА/

